ལོ་ཙཱ་ནི་སྐད་གཉིས་བརྗེ་སྒྱུར་གྱི་ལམ་ནས་ཆ་འཕྲིན་གཏོང་ལེན་གྱི་བྱེད་སྒོ་ཞིག་ཡིན་ཞིང་།བྱ་བའི་རྐང་འཛིན་མཁན་ནི་ལོ་ཙཱ་བ་ཡིན།ལོ་ཙཱ་བ་ནི་རྩོམ་པ་པོ་དང་ཀློག་པ་པོའི་དབར་སྨྱན་ཁ་སྦྱོར་མཁན་ལྟ་བུ་ཞིག་ཡིན་ཏེ།ལོ་ཙཱ་བའི་བྱེད་ལས་ལ་བརྟེན་ནས་ཕྱོགས་གཉིས་པོའི་དབར་བསམ་དོན་བརྡ་སྤྲོད་ཐུབ་པ་ཡོང་གི་ཡོད།སྐད་གཉིས་ཕབ་སྒྱུར་ལེགས་ཉེས་ཅི་བྱུང་གི་འགག་རྩ་ནི་ལོ་ཙཱ་བར་ཐུག་པ་ཡིན་མོད་ཀྱང་།ད་ཕན་ལོ་ཙཱ་བྱ་བའི་རྨང་གཞིར་གྱུར་བའི་ལོ་ཙཱ་བའི་རིག་སྟོབས་ཀྱི་ཆ་རྐྱེན་སྐོར་ལ་ཞིབ་འཇུག་བྱེད་པ་ཉུང་བ་དང་།ལོ་ཙཱའི་ངོ་བོ་དང་ཁྱད་ཆོས་བགྲོ་གླེང་བྱེད་སྐབས་ལོ་ཙཱ་བའི་རིག་སྟོབས་ཀྱི་ནུས་པ་གཙིགས་ཆེར་བཟུང་ནས་དཔྱད་བརྗོད་བྱེད་པ་ཉུང་བར་བརྟེན།འདིར་ལོ་ཙཱ་བྱ་བའི་ཡུལ་ཅན་གྱི་ཆ་རྐྱེན་སྐོར་ཆེ་ལོང་ཙམ་དྲན་རྟོག་གང་འཆར་དུ་གླེང་བར་བྱ།